Man kritiek ná trok rolFoto: ER24 Twee mans is Vrydag beseer toe ŉ vragmotor op die R528 in Georges Valley naby Tzaneen gerol het. Een van die mans was in ŉ kritieke toestand. Russel Meiring, woordvoerder van ER24, het gesê toe paramedici op die toneel aankom, het die vragmotor op sy kant langs die pad gelê. ŉ Man het op die toneel gestaan. “Paramedici het die man begin behandel vir ligte beserings wat hy opgedoen het, toe hy aan hulle sê dat die bestuurder steeds in die vragmotor vasgekeer is,” het Meiring gesê. “Reddingswerkers moes vir langer as twee ure sukkel om die man uit die vragmotor te kry en moes gespesialiseerde toerusting gebruik om die vragmotor oop te sny.” Die bestuurder van die vragmotor was in ŉ kritieke toestand en is op die toneel gestabiliseer voordat hy na die Mediclinic Tzaneen gehaas is. Volgens Meiring is dit nie duidelik wat die oorsaak van die ongeluk was nie. Die polisie ondersoek die saak.